b"\n_START_ARTICLE_\nG\xc3\xb6rlitzer Park\n_START_PARAGRAPH_\nG\xc3\xb6rlitzer Park er en af de st\xc3\xb8rre parker og rekreative omr\xc3\xa5der i kvarteret Kreuzberg i Berlin. Parken er anlagt i forl\xc3\xa6ngelse af nedrivningen af baneg\xc3\xa5rdsruinerne fra den gamle G\xc3\xb6rlitzer Bahnhof i 1980'erne og 1990'erne. I dag ses navnet G\xc3\xb6rlitzer Bahnhof kun i undergrundsstationen U-Bahnhof G\xc3\xb6rlitzer Bahnhof. Parken er bl.a. kendt for en bondeg\xc3\xa5rd til b\xc3\xb8rn, utallige grillfester om sommeren og mange Open-Air arrangementer._NEWLINE_Med opf\xc3\xb8relsen af muren i 1961 blev baneg\xc3\xa5rdstrafikken indstillet, selvom der faktisk fortsatte med at blive fragtet gods helt frem til 1985. I midten af 1980'erne traf den berlinske byggesenator Rolf Schwedler den meget upopul\xc3\xa6re beslutning om helt at fjerne ruinerne af den gamle baneg\xc3\xa5rd, men beboerne i lokalomr\xc3\xa5det i Kreuzberg SO36 var arge modstandere af nedrivningen, som dog blev gennemf\xc3\xb8rt. Efter planer af Freien planungsgruppe Berlin anlagdes i stedet en bypark. I dag minder kun enkelte spor, resterne af en fodg\xc3\xa6ngertunnel og tre pakhuse til gods om omr\xc3\xa5dets tidligere funktion._NEWLINE_I den nordvestlige del af parken ligger Spreewaldplatz, der tidligere hed Bahnhofsvorplatz, med Spreewaldbadet, der blev anlagt i \xc3\xa5rene 1984-1987 efter planer af arkitektfirmaet Christoph Langhof. Badet fylder op og har flere l\xc3\xb8jerlige bassiner, bl.a. et b\xc3\xb8lgebad og en sauna. I nord afgr\xc3\xa6nses parken af Lausitzer Platz med August Orth's Emmauskirche fra 1890-93, men f\xc3\xb8r den af Skalitzer Strasse med Berlins \xc3\xa6ldste undergrundslinje, U1. I syd afgr\xc3\xa6nses parken af Landwehrkanal og f\xc3\xb8r genforeningen var det ogs\xc3\xa5 gr\xc3\xa6nsen mod \xc3\xb8st, i dag er det nabobydelen Treptow._NEWLINE_En af de mest ber\xc3\xb8mte udformninger ved G\xc3\xb6rlitzer Park er afbildningen af de ber\xc3\xb8mte drypstensterrasser fra Pamukkale i Tyrkiet, der er bygget ind p\xc3\xa5 bagsiden af badet. Grundet en d\xc3\xa5rlig konstruktion blev terrasserne ramt af frostskader den f\xc3\xb8rste vinter efter \xc3\xa5bningen og har siden v\xc3\xa6ret lukket af for offentligheden af sikkerhedsgrunde. Man overvejer stadig, om man skal lave en ny konstruktion._NEWLINE_I den sydlige del af den nuv\xc3\xa6rende park forbandt flere jernbanebroer omr\xc3\xa5det med Treptow, en af disse broer findes stadig i dag, den fungerer som fodg\xc3\xa6ngerbro til Lohm\xc3\xbchleninsel over Landwehrkanal. Broerne forts\xc3\xa6tter det gr\xc3\xb8nne omr\xc3\xa5de ind i Treptow langs Kiefholzstrasse, s\xc3\xa5ledes at fodg\xc3\xa6ngere og cyklister kan bev\xc3\xa6ge sig i gr\xc3\xb8nt omr\xc3\xa5de fra Treptow Park over G\xc3\xb6rlitzer Park og videre til Lausitzer Platz. Indtil murens fald var Landwehrkanal gr\xc3\xa6nse mellem \xc3\xb8st og vest og alts\xc3\xa5 udstyret med Berlinmur. P\xc3\xa5 hj\xc3\xb8rnet af Wiener Strasse og G\xc3\xb6rlitzer Ufer stod en lokomotivremise med drejeskive; i dag er der en lille h\xc3\xb8j med rutschebane og sl\xc3\xa6debane._NEWLINE_S\xc3\xa5 langt frem som 1989 var tunnelen til baneg\xc3\xa5rden stadig i funktion, den er siden blevet til en art naturlig fordybning i landskabet i parken. P\xc3\xa5 den vestlige side af den tidligere tunnel st\xc3\xa5r R\xc3\xbcdiger Preislers 14 meter h\xc3\xb8j skulptur, b\xc3\xa5ret af st\xc3\xa5lb\xc3\xa6rere og kaldt Det skrigende menneske ._NEWLINE_Parken er i folkemunde kendt under navnet G\xc3\xb6rli, som man ogs\xc3\xa5 kender fra sommerhittet G\xc3\xb6rli af P.R.Kantate."